A Tanács irányelve
(1984. június 19.)
a friss baromfihús kereskedelmét érintő egészségügyi problémákról szóló 71/118/EGK irányelv módosításáról
(84/335/EGK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre és különösen annak 43. és 100. cikkére,
tekintettel a Bizottság javaslataira [1],
tekintettel az Európai Parlament véleményére [2],
tekintettel a Gazdasági és Szociális Bizottság véleményére [3],
mivel a legutóbb a 84/186/EGK irányelvvel [4] módosított, a friss baromfihús kereskedelmét érintő egészségügyi problémákról szóló, 1971. február 15-i 71/118/EGK tanácsi irányelv [5] egyes rendelkezéseinek módosítása érdekében a Tanácshoz 1981. március 19-én egy bizottsági javaslatot továbbítottak; mivel e javaslat célja főként a vizsgálati szabályok módosítása és pontosítása, a vizsgálati költségek finanszírozásának megoldása, valamint a 16a. cikk a) pontjának harmadik fordulatában említett, a baromfi levágására és zsigerelésre vonatkozó eltérés lejárati időpontjának meghosszabbítása annak érdekében, hogy az eltérést 1981. augusztus 15-ről 1986. augusztus 15-ig terjesszék ki azon tényre figyelemmel, hogy egyes tagállamokban a részben zsigerelt baromfihús előállítása még mindig számottevő;
mivel a 71/118/EGK irányelv a nyers baromfihús vízbe merítéses módszerrel történő, az említett irányelvnek megfelelően végrehajtott hűtését azon baromfitestekre korlátozta, amelyeket a hűtés után azonnal fagyasztanak, illetve mélyhűtenek; mivel az az irányelv biztosítja a tagállamok számára a választási lehetőséget az e rendelkezéstől való eltérések megadására; mivel a megadott eltérések 1984. június 30-án lejárnak;
mivel ezen túlmenően 1979. február 14-én a Bizottság továbbított a Tanácshoz egy javaslatot, amelynek célja a hűtési eljárás kiterjesztése a hűtött állapotban forgalmazásra szánt baromfitestekre;
mivel megállapodás született a fenti eltérések lejárati időpontjának meghosszabbításáról, mintegy megelőző intézkedésként a végleges közösségi szabályok elfogadásáig a 71/118/EGK irányelvből adódó vizsgálati költségek és azon speciális higiéniai feltételek meghatározásáról, amelyek alapján az úgynevezett "ellenáramlásos" hűtési eljárás alkalmazható az azonnal nem fagyasztott vagy mélyhűtött friss baromfihúsra, továbbá a részben zsigerelt baromfi előállításáról és vizsgálatáról;
mivel a Tanács megvizsgálta a Bizottság javaslatait e pontról; mivel e javaslatok elfogadásáig az említett eltérések lejárati időpontját még egyszer meg kell hosszabbítani,
ELFOGADTA EZT AZ IRÁNYELVET:
1. cikk
A 71/118/EGK irányelv az alábbiak szerint módosul:
1. A 14. cikk (2) bekezdése első albekezdésének utolsó mondatában az "1984. június 30." dátum helyébe az "1984. december 31." dátum lép.
2. A 16a. cikk a) pontjának harmadik francia bekezdésében az "1984. június 30." dátumot az "1984. december 31." dátum váltja fel.
2. cikk
A tagállamok hatályba léptetik azon törvényi, rendeleti és közigazgatási rendelkezéseket, amelyek szükségesek ahhoz, hogy ezen irányelvnek legkésőbb 1984. június 30-ig megfeleljenek. Erről haladéktalanul tájékoztatják a Bizottságot.
3. cikk
Ennek az irányelvnek a tagállamok a címzettjei.
Kelt Luxembourgban, 1984. június 19-én.